《弃妇行为友人作》
清代·陈德荣

桃花何灼灼，烂漫迎风开。春归红已歇，鶗鴂莫相催。

忆昔蓬门同食力，萧萧络纬霜中织。佐君夜读买兰膏。

典尽钗钿无怨色。君今已贵妾已老，红颜那比新人好。

避贤不敢妒蛾眉，何须定刈当门草。野径云低树色微，树头鸠妇已分飞。

也知性拙应遭逐，风雨飘摇何处归。

作者简介：（1689—1747）清直隶安州人，字廷彦，号密山。康熙五十一年进士，官武英殿纂修。历任湖北枝江知县、贵阳知府、安徽布政使。在黔兴蚕桑，抚苗民；在皖安定灾民，兴书院，皆有实绩。